b"\n_START_ARTICLE_\nPlejadit (mytologia)\n_START_PARAGRAPH_\nPlejadit (m.kreik. \xce\xa0\xce\xbb\xce\xb5\xce\xb9\xce\xac\xce\xb4\xce\xb5\xcf\x82), Artemiin seuralaiset, olivat kreikkalaisessa mytologiassa seitsem\xc3\xa4n titaani Atlaksen ja merinymfi Pleionen tyt\xc3\xa4rt\xc3\xa4, jotka olivat syntyneet Kyllene-vuorella. Is\xc3\xa4ns\xc3\xa4 mukaan heit\xc3\xa4 kutsuttiin my\xc3\xb6s atlantideiksi. He olivat Kalypson, Hyaan, hyadien ja hesperidien sisaria. Plejadit olivat nymfej\xc3\xa4 Artemiin kulkueessa._NEWLINE_Nimen alkuper\xc3\xa4st\xc3\xa4 ei ole t\xc3\xa4ytt\xc3\xa4 varmuutta. Alun perin heid\xc3\xa4n nimens\xc3\xa4 miellettiin johtuvat heid\xc3\xa4n \xc3\xa4itins\xc3\xa4 nimest\xc3\xa4 Pleione, mutta muun muassa Vergilius yhdisti heid\xc3\xa4n nimens\xc3\xa4 kreikan kielen verbiin \xcf\x80\xce\xbb\xce\xb5\xc3\xae\xce\xbd 'purjehtia', koska plejadien t\xc3\xa4htikuvio on n\xc3\xa4kyviss\xc3\xa4 \xc3\xb6isin V\xc3\xa4limerell\xc3\xa4 toukokuun puolestav\xc3\xa4list\xc3\xa4 aina marraskuun alkuun, mik\xc3\xa4 sattumoisin oli my\xc3\xb6s antiikin ajan purjehduskausi.\n_START_SECTION_\nMytologia\n_START_PARAGRAPH_\nSen j\xc3\xa4lkeen kun Atlas joutui kannattelemaan taivasta hartioillaan, Orion alkoi tavoitella kaikkia plejadeja ja Zeus muutti heid\xc3\xa4t ensin kyyhkysiksi ja sittemmin t\xc3\xa4hdiksi tyynnytell\xc3\xa4kseen heid\xc3\xa4n is\xc3\xa4\xc3\xa4ns\xc3\xa4. Orionin t\xc3\xa4hdist\xc3\xb6n sanotaan edelleen jahtaavan heit\xc3\xa4 l\xc3\xa4pi \xc3\xb6isen taivaan._NEWLINE_Plejadien t\xc3\xa4htikuviossa vain kuusi t\xc3\xa4hdist\xc3\xa4 loistaa kirkkaana, ja seitsem\xc3\xa4s, Merope, loistaa himme\xc3\xa4sti h\xc3\xa4peilless\xc3\xa4\xc3\xa4n ikuisesti suhdettaan kuolevaisen kanssa. Myytist\xc3\xa4 riippuen himme\xc3\xa4n t\xc3\xa4hden kerrotaan olevan my\xc3\xb6s Elektra, joka suree Dardanoksen j\xc3\xa4lkel\xc3\xa4isten kukistumista Troijan valtauksen yhteydess\xc3\xa4._NEWLINE_Tarinassa, jossa plejadit muuttuvat t\xc3\xa4hdiksi, kerrotaan, ett\xc3\xa4 kaikki seitsem\xc3\xa4n surmasivat itsens\xc3\xa4, koska he olivat suruissaan is\xc3\xa4ns\xc3\xa4 kohtalosta tai sisarustensa hyadien menett\xc3\xa4misest\xc3\xa4. Zeus muutti sisaret kuolemattomiksi asettamalla heid\xc3\xa4t taivaalle plejadeina tunnetun t\xc3\xa4htikuvion muotoon."